Projekta apraksts: ES iemaksas īpaši sadalīs šiem diviem mērķiem: a) Atbalsts laboratoriju izveidei Saskaņā ar Laboratoriju palīdzības programmu OPCW ir sniegusi palīdzību, lai celtu to laboratoriju tehnisko kompetenci, kuras nodarbojas ar ķīmisko analīzi un pārraudzību. Palīdzība galvenokārt ir finanšu atbalsts, lai tehniski novērtētu vai auditētu laboratorijas, ceļot to kompetenci, mācot tehnisko personālu, attīstot tā iemaņas kādā tehniski labi apgādātā laboratorijā/iestādē, iemaņu attīstīšanai, stažējoties kādā akreditētā laboratorijā, īstenojot mazus pētniecības projektus, kas attiecas uz metožu izstrādi, validāciju utt. OPCW sniegtais atbalsts tomēr nesedz iekārtu iegādes izmaksas vai citas ieguldījumu izmaksas. Turklāt, tā kā ekspertu sniegtais atbalsts, ko nodrošina OPCW, ir ierobežots citu saistību dēļ, tāda palīdzība ir jāpiešķir no ārējiem avotiem. Kā daļu no Padomes 2004. gada 22. novembra Vienotās rīcības uzsāka projektu laboratoriju atbalstam, kas jāpabeidz 2005. gadā, un kurā paredzēts, ka astoņas laboratorijas, kas saņem valsts finansējumu, valstīs, kuru tautsaimniecība vai nu attīstās, vai ir pārejas posmā, saņem būtiski svarīgas analīžu iekārtas, piemēram, gāzu hromatogrāfu (GC) vai gāzu hromatogrāfu – masspektrometru (GC-MS), kā arī vajadzīgo tehnisko palīdzību, lai palielinātu savas tehniskās zināšanas ķīmisku vielu analīžu jomā saistībā ar CWC. Atbildot uz OPCW tehniskā sekretariāta izplatīto paziņojumu, kurā aicināts iesniegt pieteikumus atbalstam, kopumā saņemti 100 pieteikumi. No tiem 19 virzīja ES pārskatīšanai. Tomēr, tā kā tikai astoņas laboratorijas varēja saņemt palīdzību no projekta 2005. gadā, 11 pārējās izraudzītās tika noraidītas. ES atbalsts segt tādu vajadzību radītās izmaksas sniedzas tālu, lai mērķa valstu laboratorijas varētu būtiski uzlabot tehnisko kompetenci un ķīmiskās analīzes kvalitāti un precizitāti. Jaunais projekts, ko īstenos 2006. gadā, segs vēl astoņu laboratoriju izmaksas, vai arī tik daudzu laboratoriju izmaksas, cik atļaus līdzekļi; laboratorijas izraugās, izmantojot atļauju piešķiršanas mehānismu, kas minēts 2.2.b projektā. Tādējādi šis projekts būs 2005. gada laboratoriju atbalsta projekta turpinājums. To sāks īstenot tikai tad, ja ES dalībvalstu veiktais pašreizējā projekta izvērtējums, kas balstīsies uz OPCW sniegtu rakstisku ziņojumu, būs labvēlīgs. Atļaujas piešķiršanas mehānisms: Atļaujas piešķiršanas mehānismu, kas izveidots 2.2.b projekta vajadzībām, izmantos, lai izraudzītu šīs subsīdijas līdzekļu saņēmējus. Projektiem, kas attiecas uz astoņām valsts finansētām laboratorijām, ir vajadzīga ES dalībvalstu iepriekšēja piekrišana, arī par atbalstu iekārtu iegādei. Atbalstu varētu saņemt tikai tās laboratorijas, kam ir saistība ar CWC, turklāt atbilstīgi novērtēs CWC īstenošanas stāvokli, kā arī to, vai iespējamās saņēmējvalstis laikus veikušas iemaksas OPCW kārtējā budžetā. Visi pārvedumi saskaņā ar šo projektu notiek, ievērojot Padomes Regulu (EK) Nr. 1334/2000 (2000. gada 22. jūnijs), ar ko nosaka Kopienas režīmu divējāda lietojuma preču un tehnoloģiju eksporta kontrolei (1), kā arī attiecīgā eksporta kontroles režīma pamatnostādnes, saskaņā ar ko OPCW Tehnisko sekretariātu vai aicināt veikt pārraudzību. Valstis, kas ir CWC dalībvalstis un kas saņems palīdzību saskaņā ar šo projektu, garantē to, ka tās izmantos nodotās preces saskaņā ar CWC nosacījumiem, ko apliecina, parakstot saprašanās memorandu ar OPCW Tehnisko sekretariātu. Kopējās paredzamās izmaksas: EUR 700 000; b) Analītisku iemaņu attīstības kurss Ar Padomes 2004. gada 22. novembra Vienoto rīcību paredz atbalstu, lai 20 dalībniekiem organizētu analītisko iemaņu attīstības kursus, kam jānotiek kādā Eiropas Savienības dalībvalstī 2005. gadā. Šie kursi sekmīgi noritēja Nīderlandē no 2005. gada 24. jūnija līdz 8. jūlijam. Ņemot vērā lielo atsaucību no iesaistītajām valstīm, proti, no valstīm, kuru tautsaimniecība vai nu attīstās, vai ir pārejas posmā, par dalību kursos (saņemti aptuveni 180 pieteikumi), tika ierosināts 2006. gadā organizēt divas atkārtotas šo kursu sesijas. Šos kursus organizēs ar vienas vai divu iestāžu palīdzību Eiropā. Katrā kursā uzņems 20 klausītājus. Dalībniekiem būtu jābūt tiešai saistībai ar CWC darbībām, un jo īpaši ar CWC efektīvu īstenošanu attiecīgajā valstī. Tā mērķis būs palīdzēt kvalificētiem ķīmiķiem analītiķiem no CWC pusēm, kuru tautsaimniecība vai nu attīstās, vai ir pārejas posmā, paplašināt pieredzi un praktiskās zināšanas; palīdzēt analizēt ķimikālijas, kas attiecas uz konvencijas īstenošanu attiecīgā valstī; stiprināt attiecīgo CWC pušu spējas, sniedzot mācības analītiskajā ķīmijā rūpniecības, mācību iestāžu un valdības laboratoriju personālam; veicināt labas laboratorijas prakses pieņemšanu; un paplašināt to cilvēku loku, no kā attiecīgo valstu iestādes un sekretariāts nākotnē var pieņemt darbā personālu. Tas aptvers gan teorētiskas, gan praktiskas mācības tādās jomās kā sistēmu validācija, problēmu noteikšana, paraugu gatavošana un analīze. Katrs kurss ilgs divas nedēļas 2006. gada jūnijā vai jūlijā, vai citā piemērotā laikā. Kopējās paredzamās izmaksas: EUR 230 000. 3. projekta kopējās paredzamās izmaksas: EUR 930 000.